CELEX: 32020R1296
Language: mt
Date: 2020-09-16 00:00:00
Title: Regolament ta’ Implimentazzjoni tal-Kummissjoni (UE) 2020/1296 tas-16 ta’ Settembru 2020 li jemenda r-Regolament (KE) Nru 88/97 dwar l-awtorizzazzjoni għall-eżenzjoni tal-importazzjoni ta’ uħud mill-partijiet tar-rota li joriġinaw mir-Repubblika Popolari taċ-Ċina mill-estensjoni permezz tar-Regolament tal-Kunsill (KE) Nru 71/97, tad-dazju antidumping impost mir-Regolament tal-Kunsill (KEE) Nru 2474/93

17.9.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 303/20
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2020/1296
         tas-16 ta’ Settembru 2020
         li jemenda r-Regolament (KE) Nru 88/97 dwar l-awtorizzazzjoni għall-eżenzjoni tal-importazzjoni ta’ uħud mill-partijiet tar-rota li joriġinaw mir-Repubblika Popolari taċ-Ċina mill-estensjoni permezz tar-Regolament tal-Kunsill (KE) Nru 71/97, tad-dazju antidumping impost mir-Regolament tal-Kunsill (KEE) Nru 2474/93
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (“ir-Regolament bażiku”) (1), u b’mod partikolari l-Artikolu 13(4) tiegħu,
         Wara li kkunsidrat ir-Regolament tal-Kunsill (KE) Nru 71/97 tal-10 ta’ Jannar 1997 li jestendi d-dazju definittiv antidumping impost mir-Regolament (KEE) Nru 2474/93 fuq roti li joriġinaw fir-Repubblika tal-Poplu taċ-Ċina għal importazzjonijiet ta’ ċerti partijiet ta’ roti mir-Repubblika tal-Poplu taċ-Ċina, u li jimponi d-dazju estiż fuq dawn l-importazzjonijiet irreġistrati fir-Regolament (KE) Nru 703/96 (2), u b’mod partikolari l-Artikolu 2 tiegħu,
         Billi:
         
                     (1)
                  
                  
                     Bħalissa d-dazju antidumping (“id-dazju estiż”) japplika fuq l-importazzjonijiet fl-Unjoni ta’ partijiet essenzjali tar-roti li joriġinaw fir-Repubblika tal-Poplu taċ-Ċina (“ir-RPĊ”) bħala riżultat tal-estensjoni permezz tar-Regolament (KE) Nru 71/97.
                  
               
                     (2)
                  
                  
                     Skont l-Artikolu 3 tar-Regolament (KE) Nru 71/97 jenħtieġ li tiġi stabbilita skema ta’ eżenzjoni li tawtorizza l-eżenzjoni tal-importazzjonijiet ta’ partijiet essenzjali tar-roti li ma jevitawx id-dazju antidumping. Din l-eżenzjoni ġiet stipulata fl-Artikolu 13(4) (“l-Iskema ta’ Eżenzjoni”) tar-Regolament bażiku. L-Iskema ta’ Eżenzjoni teżenta lill-assemblaturi li mhumiex jevitaw il-miżura antidumping fuq ir-roti li jimportaw partijiet tar-roti Ċiniżi mingħajr ma jħallsu dazju antidumping.
                  
               
                     (3)
                  
                  
                     Il-qafas legali għat-tħaddim tal-Iskema ta’ Eżenzjoni kien previst fir-Regolament tal-Kummissjoni (KE) Nru 88/97 (3) (“ir-Regolament ta’ Eżenzjoni”). Ir-Regolament ta’ Eżenzjoni ġie emendat mir-Regolament tal-Kunsill (UE) Nru 512/2013 (4), fost l-oħrajn biex jiġu introdotti dispożizzjonijiet dwar “il-kontroll tal-użu aħħari” maħsuba għall-immuntar ta’ roti elettriċi.
                  
               
                     (4)
                  
                  
                     Wara analiżi tal-estensjoni tad-dazju antidumping impost fuq l-importazzjoni tar-roti li joriġinaw mir-RPĊ għall-importazzjonijiet ta’ ċerti partijiet tar-roti mir-RPĊ skont l-Artikolu 11(2) tar-Regolament bażiku, il-Kunsill, bir-Regolament ta’ Implimentazzjoni (UE) 2019/1379 (5), iddeċieda li jżomm il-miżuri kontra ċ-ċirkomvenzjoni għal ħames snin oħra.
                  
               
                     (5)
                  
                  
                     Kif stipulat fil-premessa (44) tar-Regolament (KE) Nru 71/97, il-Kummissjoni żżomm is-sistema ta’ eżenzjoni taħt rieżami kostanti biex din tkun tista’ taddattaha fejn meħtieġ biex tqis l-esperjenza miksuba bit-tħaddim ta’ din is-sistema.
                  
               
                     (6)
                  
                  
                     Skont l-Iskema ta’ Eżenzjoni, kif inhi stipulata fl-Artikolu 14 tar-Regolament ta’ Eżenzjoni, il-partijiet tar-roti importati jistgħu jintużaw għall-immuntar ta’ roti elettriċi b’konformità ma’ awtorizzazzjoni ta’ “kontroll tal-użu aħħari”. Madankollu, dan l-Artikolu japplika biss għal assemblaturi tar-roti li mhumiex eżentati. Jenħtieġ ukoll li jkun hemm proċedura li tippermetti lill-assemblaturi tar-roti tal-Unjoni li huma eżentati li jimportaw partijiet essenzjali tar-roti għall-immuntar ta’ roti tal-elettriku.
                  
               
                     (7)
                  
                  
                     F’dan ir-rigward, il-Kummissjoni tinnota li s-suq tar-roti fl-Unjoni huwa wieħed dinamiku ħafna, u li l-assemblaturi tar-roti li huma eżentati jipproduċu kemm roti tal-elettriku kif ukoll roti mingħajr mutur.
                  
               
                     (8)
                  
                  
                     Il-partijiet għall-immuntar ta’ roti tal-elettriku mhumiex soġġetti għad-dazju antidumping estiż. Għaldaqstant, l-operazzjonijiet tal-immuntar tar-roti tal-elettriku jibqgħu barra mill-kamp ta’ applikazzjoni tar-Regolament (KE) Nru 71/97. Il-premessa (11) tar-Regolament (UE) Nru 512/2013 kkonfermat li l-użu ta’ partijiet essenzjali tar-rota għall-immuntar ta’ roti tal-elettriku ma kienx maħsub li jkun soġġett għad-dazju antidumping estiż fuq ir-roti. “[] L-iskema kurrenti mhix ċara fir-rigward tal-importazzjonijiet tal-parts tar-roti użati għall-immuntar tar-roti attrezzati b’mutur supplimentari, b’side car jew mingħajrha, xi drabi msejħa roti tal-elettriku jew pedelecs. Roti kompleti tal-elettriku u konsegwentement il-parts għall-immuntar tar-roti tal-elettriku la huma soġġetti għal dazju antidumping u lanqas għad-dazju estiż antidumping jiġifieri l-operazzjonijiet tal-immuntar tar-roti tal-elettriku jibqgħu barra mill-kamp ta’ applikazzjoni tar-Regolament (KE) Nru 71/97. Għalhekk, huwa kkunsidrat xieraq li d-dispożizzjonijiet eżistenti jiġu estiżi skont l-Artikolu 14 għal “kontroll tal-użu aħħari” ta’ dawk il-parts tar-roti maħsuba għall-immuntar tar-roti tal-elettriku. Id-dispożizzjonijiet li jirrigwardaw “il-kontroll tal-użu aħħari” jippermettu lill-awtoritajiet doganali nazzjonali jittraċċaw l-użu finali ta’ parts importati, jiġifieri l-użu ta’ mmuntar ta’ roti klassiċi jew ta’ roti tal-elettriku.”.
                  
               
                     (9)
                  
                  
                     Wara li wettqet rieżami tal-esperjenza miksuba fit-tħaddim tal-Iskema ta’ Eżenzjoni, il-Kummissjoni tqis li huwa meħtieġ li tintroduċi ċerti emendi li jiffaċilitaw it-tħaddim tal-Iskema ta’ Eżenzjoni għall-assemblaturi tar-roti li huma eżentati.
                  
               
                     (10)
                  
                  
                     L-Iskema ta’ Eżenzjoni jenħtieġ li tistabbilixxi d-dispożizzjonijiet rilevanti fir-rigward tal-assemblaturi ta’ vetturi li mhumiex roti, kemm jekk tal-elettriku kif ukoll jekk le, pereżempju ċerti skuters (6), fejn partijiet tar-roti bħar-roti, il-frieket u l-manubriji jkunu jistgħu jintużaw ukoll fil-produzzjoni. Ċerti skuters la huma soġġetti għal dazju antidumping u lanqas għal dazju antidumping estiż u għaldaqstant ix-xogħol ta’ mmuntar ta’ skuters għadu jaqa’ ’l barra mill-kamp ta’ applikazzjoni tar-Regolament ta’ estensjoni. Għaldaqstant, huwa kkunsidrat xieraq li d-dispożizzjonijiet eżistenti jiġu estiżi skont l-Artikolu 14 ta’ dan ir-Regolament ta’ Eżenzjoni għal “kontroll tal-użu aħħari” ta’ dawk il-partijiet maħsuba għall-immuntar ta’ prodotti oħrajn li jużaw partijiet tar-roti. Id-dispożizzjonijiet li jirrigwardaw “il-kontroll tal-użu aħħari” jippermettu lill-awtoritajiet doganali nazzjonali jittraċċaw l-użu finali ta’ partijiet importati, jiġifieri li jintużaw għall-immuntar ta’ roti, kemm jekk ikunu tal-elettriku u kemm jekk le, jew vetturi għajr roti, kemm jekk ikunu tal-elettriku u kemm jekk le.
                  
               
                     (11)
                  
                  
                     L-Iskema ta’ Eżenzjoni jenħtieġ ukoll li tistabbilixxi d-dispożizzjonijiet rilevanti fir-rigward tal-assemblaturi ta’ partijiet tar-roti bħal sistemi ta’ brejkijiet, f’każijiet fejn partijiet tar-rota, bħal-liver tal-brejkijiet, ikunu jistgħu jintużaw ukoll fil-produzzjoni ta’ sistemi tal-brejkijiet. Huwa meqjus meħtieġ li l-assemblaturi ta’ partijiet tar-roti jsiru soġġetti għall-istess regoli bħal dawk tal-assemblaturi ta’ roti sħaħ, b’mod partikolari l-obbligi tal-partijiet eżentati msemmija fl-Artikolu 8 tar-Regolament ta’ Eżenzjoni.
                  
               
                     (12)
                  
                  
                     F’dan l-isfond u għal raġunijiet ta’ ċertezza legali, jitqies bħala xieraq li l-kamp ta’ applikazzjoni tal-eżenzjoni jiġi estiż għall-importazzjonijiet ta’ partijiet essenzjali tar-roti li jintużaw fl-immuntar ta’ vetturi oħrajn għajr roti b’mutur awżiljarju. Għal dan il-għan, l-Artikoli 1, 4(1)(a), 8(1)(b) u 14(d) tar-Regolament ta’ Eżenzjoni se jiġu emendati kif xieraq.
                  
               
                     (13)
                  
                  
                     Barra minn hekk, xi partijiet essenzjali tar-roti jistgħu jiġu fornuti minn produtturi tar-roti eżentati f’dak li jirrigwardaw is-servizzi ta’ wara l-bejgħ u t-talbiet għal garanzija mingħajr ma jkunu soġġetti għad-dazju kontra ċ-ċirkomvenzjoni. F'dan ir-rigward, il-Kummissjoni tqis li l-partijiet essenzjali tar-roti eżentati jkunu jistgħu jintużaw għal servizzi ta’ wara l-bejgħ u l-għoti ta’ garanzija. Il-limitu massimu definit fl-Artikolu 14(c) tar-Regolament ta’ Eżenzjoni ma japplikax għal dawn il-partijiet li jiġu fornuti minn partijiet eżentati. Madankollu qiegħed jiġi enfasizzat li l-kwantitajiet li jiġu fornuti għal dan l-iskop iridu jkunu raġonevoli u proporzjonali għall-operazzjoni tal-immuntar tal-parti eżentata skont l-Artikolu 8 tar-Regolament ta’ Eżenzjoni, u ma jistgħux ifixklu l-effetti rimedjali tad-dazju skont l-Artikolu 13(2) tar-Regolament bażiku.
                  
               
                     (14)
                  
                  
                     B’konformità mal-prinċipju ta’ amministrazzjoni tajba, l-emendi għar-Regolament ta’ Eżenzjoni previsti f’dan ir-Regolament għandhom japplikaw mill-aktar fis possibbli għall-investigazzjonijiet ġodda u pendenti kollha.
                  
               
                     (15)
                  
                  
                     Għaldaqstant jenħtieġ li r-Regolament (KE) Nru 88/97 jiġi emendat kif xieraq.
                  
               
                     (16)
                  
                  
                     Il-miżuri stipulati f’dan ir-Regolament huma skont l-opinjoni tal-Kumitat stabbilit permezz tal-Artikolu 15(1) tar-Regolament (UE) 2016/1036,
                  
               ADOTTA DAN IR-REGOLAMENT:
         
            Artikolu 1
            Ir-Regolament (KE) Nru 88/97 huwa emendat kif ġej:
            
                        (1)
                     
                     
                        Id-definizzjoni ta’ “operazzjoni ta’ mmuntar” fl-Artikolu 1 tiġi sostitwita b’dan li ġej:
                        “‘operazzjoni ta’ mmuntar’” tfisser operazzjoni fejn il-partijiet essenzjali tar-roti jinġiebu għall-immuntar jew it-tlestija ta’ roti, jew għall-produzzjoni jew l-immuntar tal-partijiet tar-roti.”
                     
                  
                        (2)
                     
                     
                        L-Artikolu 4(1)(a) jiġi sostitwit b’dan li ġej:
                        
                                    “(a)
                                 
                                 
                                    hemm provi li juru li l-applikant ikun qiegħed juża l-partijiet essenzjali tar-rota għall-produzzjoni u l-immuntar ta’ roti fi kwantitajiet akbar mil-limitu massimu stabbilit fl-Artikolu 14(c) jew li l-applikant jkun assuma obbligazzjoni kuntrattwali irrevokabbli f’dan is-sens;”
                                 
                              
                  
                        (3)
                     
                     
                        L-Artikolu 8(1)(b) jiġi sostitwit b’dan li ġej:
                        
                                    “(b)
                                 
                                 
                                    fejn jirċievi kunsinni ta’ partijiet essenzjali tar-rota kkonsenjati li jkunu ġew eżentati mid-dazju estiż skont l-Artikolu 2, dawk il-partijiet jew jintużaw f’xogħol ta’ mmuntar jew għall-immuntar ta’ prodotti oħra, jinqerdu jew jiġu esportati mill-ġdid, jew mibjugħin mill-ġdid lil persuna eżentata oħra.”
                                 
                              
                  
                        (4)
                     
                     
                        L-Artikolu 14(d) jinbidel b’dan li ġej:
                        
                                    “(d)
                                 
                                 
                                    il-partijiet essenzjali tar-roti jintużaw fl-immuntar ta’ roti mmuntati b’mutur awżiljarju (kodiċi addizzjonali TARIC 8835) jew vetturi oħrajn għajr roti, kemm jekk immuntati b’mutur awżiljarju kif ukoll jekk le (kodiċi addizzjonali TARIC C549).”
                                 
                              
                  
         
            Artikolu 2
            Dan ir-Regolament jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            Għandu japplika għall-investigazzjonijiet kollha ġodda u pendenti kollha mid-dħul fis-seħħ tiegħu.
         
         
            Dan ir-Regolament jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-16 ta’ Settembru 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 176, 30.6.2016, p. 21.
         
            (2)  ĠU L 16, 18.1.1997, p. 55.
         
            (3)  Ir-Regolament tal-Kummissjoni (KE) Nru 88/97 tal-20 ta’ Jannar 1997 dwar l-awtorizzazzjoni għall-eżenzjoni ta’ l-importazzjoni ta’ uħud mill-partijiet tar-rota li joriġinaw mir-Repubblika Popolari taċ-Ċina mill-estensjoni permezz tar-Regolament (KE) Nru 71/97 tal-Kunsill, tad-dazju antidumping impost mir-Regolament (KEE) Nru 2474/93 tal-Kunsill (ĠU L 17, 21.1.1997, p. 17).
         
            (4)  Ir-Regolament tal-Kummissjoni (UE) Nru 512/2013 tal-4 ta’ Ġunju 2013 li jemenda r-Regolament (KE) Nru 88/97 dwar l-awtorizzazzjoni għall-eżenzjoni tal-importazzjoni ta’ uħud mill-partijiet tar-rota li joriġinaw mir-Repubblika Popolari taċ-Ċina mill-estensjoni permezz tar-Regolament tal-Kunsill (KE) Nru 71/97, tad-dazju antidumping impost mir-Regolament tal-Kunsill (KEE) Nru 2474/93 (ĠU L 152, 5.6.2013, p. 1).
         
            (5)  Ir-Regolament ta’ Implimentazzjoni tal-Kummissjoni (UE) 2019/1379 tat-28 ta’ Awwissu 2019 li jimponi dazju antidumping definittiv fuq l-importazzjonijiet ta’ roti li joriġinaw mir-Repubblika tal-Poplu taċ-Ċina kif estiż għall-importazzjonijiet ta’ roti kkunsinjati mill-Indoneżja, mill-Malasja, mis-Sri Lanka, mit-Tuneżija, mill-Kambodja, mill-Pakistan u mill-Filippini, kemm jekk iddikjarati bħala li joriġinaw minn dawn il-pajjiżi kif ukoll jekk le, wara rieżami tal-iskadenza skont l-Artikolu 11(2) tar-Regolament (UE) 2016/1036 (ĠU L 225, 29.8.2019, p. 1).
         
            (6)  Jeżistu skuters li jaqgħu fid-definizzjoni ta’ rota. L-immuntar ta’ tali skuters huwa rregolat mir-regoli għall-assemblaturi tar-roti.